钦定古今图书集成/明伦汇编/家范典/第049卷 > 唐杜氏通典 > 《出后者为本父母服议》
## 钦定古今图书集成/明伦汇编/家范典/第049卷 > 唐杜氏通典 > 《出后者为本父母服议》

晋王冀按：“《丧服》云：‘为人后者，其为父母持重于大宗
者，降其小宗也’。按经传：‘为人后者，固自降其亲也。所
以降其亲者，已受重于大宗，必为所后之父服斩故
也。制其体例，若受重于大宗而不为所后之父服斩，
则自非经所谓为人后者之义也。凡既受命出为人
后，而不为所后之父制服，固非礼也。还为其亲斩，亦’”
非礼也。均其失，宁居过重，无居过轻。夫恩由义厌，情
为礼黜，是以五服之疏属，有相为重者矣；天性之父
子，有相为轻者矣；屈伸进退，有自来也。今奉义则已，
不为所后之父服崇恩复，不成所生之丧。二者并阙，
未知其详，将何所居？且《传》叙经意，但为既后大宗，无
二斩之道，非不斩之制也。谈者不疑为后，而不为所
后制服为非礼，乃谓反服其亲为伤教，斯盖惑之大
者也。若不服所后之父，复抑其反崇本恩，则是凡为
后之子，可有不服三年之理也。愚谓为后之子及所
后服重，则宜如礼降其所生。若不及其所后制服，则
宜还为其亲服斩。考之义例，即知人心在可通矣。